FI Euroopan unionin virallinen lehti C 166/8

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2010/C 166/07

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”CHOSCO DE TINEO”

EY-N:o: ES-PGI-0005-0696-29.05.2008

SMM ( X ) SAN ( )

1. Nimi:

”Chosco de Tineo”

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotelaji:

Luokka: 1.2 Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta:

Valikoiduista sianlihapaloista (etuselkä ja kieli) valmistettu lihatuote, joka on maustettu suolalla, paprikalla ja valkosipulilla, täytetty siansuoleen, mistä johtuu tuotteelle tunnusomainen muoto, sekä savustettu ja raakakypsytetty.

Tuote on muodoltaan epäsäännöllisen pyöreä ja painaa 500 g–2 kg. Rakenteeltaan se on kiinteä, ja väriltään punertavassa leikkauspinnassa erottuvat valmistukseen käytetyt lihapalat.

Kosteuspitoisuus on vähintään 40 %, rasvapitoisuus kuiva-aineesta alle 35 % ja proteiinipitoisuus kuiva-aineesta yli 50 %.

Savustetulle makkaralle tyypillinen aromi ja maku, jonka voimakkuus riippuu savustusajan pituudesta, ja mehevä rakenne.

3.3 Raaka-aineet (ainoastaan jalostetut tuotteet):

Käytetyt raaka-aineet ovat sianliha (etuselkä, vähintään 80 %, ja kieli, vähintään 15 %) ja mausteet: suola, paprika ja valkosipuli.

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Tuotantoprosessin kaikkien vaiheiden raaka-aineiden valinnasta ja paloittelusta makkaroiden täyttämiseen, savustukseen ja kuivaamiseen on tapahduttava yksilöidyllä maantieteellisellä alueella.

Savustus tehdään tuotteen säilyvyyden vuoksi. Alueen suhteellinen kosteus on korkea, ja savustusprosessi auttaa kuivaamisessa. Savustus tapahtuu käyttäen paikallisten puulajien (tammi, koivu, pyökki tai kastanja) kuivaa puuta.

Choscos-makkaroiden valmistusprosessin ja SMM-tuotteen laadun valvomiseksi alalla toimivien laitosten on täytettävä tarvittavat asiakirjat kaikkien vaatimusten noudattamisen toteamiseksi ja pidettävä aineisto rekisterien sääntelyneuvoston saatavilla. Aineistossa on oltava seuraavat tiedot:

— Raaka-aineiden toimitusrekisterit, joista käy ilmi toimittaja, lähetyksen tai laskun numero, määrä, tuotelaji ja toimituspäivä. Kaikki toimituserät on yksilöitävä.

— Tuotantorekisterit, joissa eritellään kaikki tuotantoprosessin vaiheet ja joista ilmenevät valmistus-, savustus- ja kuivauspäivä sekä raaka-aine-erän (erien) ja valmiiden tuotteiden erän (erien) numero(t).

— Valmiiden tuotteiden lähetysrekisterit, joista ilmenevät erän numero, lähetyspäivä, tuotteen määrä, lähetysluettelon numero ja määräpaikka.

— Tuotanto- ja lähetysrekisterien perusteella laaditut erärekisterit, joista ilmenee raaka-aineen ja valmiin tuotteen välinen suhde ja joiden avulla varmistetaan tuotteen jäljitettävyys.

3.6 Viipalointia, raastamista, pakkaamista jne. koskevat erityiset säännöt:

Choscos-makkarat voidaan pitää kaupan kokonaisina, joko raakoina tai kypsennettyinä. Raakamakkaroille ei ole vahvistettu erityisiä pakkaamista koskevia rajoituksia. Kypsennetyt makkarat on ehdottomasti pakattava elintarvikkeiden turvallisuuteen ja laadun säilymiseen liittyvistä syistä, koska sian suoli, johon makkara on täytetty, pehmenee keitettäessä ja altistuu siten ulkoisille tekijöille, jotka voivat johtaa sen rikkoutumiseen tuotteen käsittelyn yhteydessä. Sen vuoksi tuote on pakattava tuotantolaitoksessa ennen lähettämistä.

3.7 Merkintöjä koskevat erityiset säännöt:

Tarjontamuodosta riippumatta kaikissa suojatulla maantieteellisellä merkinnällä ”Chosco de Tineo” varustettuina kaupan pidettävissä choscos-makkaroissa on oltava kauppaetiketin lisäksi erityinen numeroitu vastaetiketti, jossa on ehdottomasti oltava maininta ”Indicación Geográfica Protegida Chosco de Tineo” ja kaikille tuottajille yhteinen logo. Etiketti on kiinnitettävä ennen tuotteen lähettämistä siten, ettei sitä voida käyttää uudelleen. Etiketin kolme värivaihtoehtoa on esitetty jäljempänä.

4. Maantieteellisen alueen tarkka rajaus:

Tuotantoalue sijaitsee Iberian niemimaan pohjoisosassa Cantabrian, Kastilia ja Leónin ja Galician autonomisten alueiden välissä sijaitsevan Asturian autonomisen alueen (Espanja) länsiosassa, ja se käsittää seuraavat kunnat: Allande, Belmonte de Miranda, Cangas del Narcea, Salas, Somiedo, Tineo, Valdés ja Villayón.

SMM-tuotteen valmistus tapahtuu tällä yksilöidyllä maantieteellisellä alueella.

5. Yhteys maantieteelliseen alkuperään:

5.1 Maantieteellisen alueen erityisyys:

Maantieteellisen alueen pinnanmuodostukselle ovat ominaisia vuoriston jyrkät rinteet, jotka sijaitsevat rannikon ja vedenjakajan välisellä pienellä alueella ja jakavat alueen selkeästi kahteen osaan.

Sisämaassa sijaitseva länsiosa muodostuu pohjois-eteläsuuntaisista harjanteista ja solista; pohjoinen keskiosa muodostuu rannikon itä-länsisuuntaisista vuorijonoista ja kapeasta rannikkokaistaleesta.

Rikkonainen ja fysiograafisesti äärimmäisen vaihteleva pinnanmuodostus monine laaksoineen ja Kantabrian vuorijonoksi kohoavine rinteineen aikaansaa ilmaston, jonka luonteenomaisia piirteitä ovat ympärivuotiset runsaat sateet, suhteellisen vähäinen auringonpaiste ja runsas pilvisyys.

Alueen ilmasto ja pinnanmuodostus vaikuttavat myös ratkaisevasti maaseutuväestön elintapoihin ja edellyttävät sopeutumista paikalliseen elinympäristöön.

Pitkät talvet, joiden aikana kylät ovat eristyksissä ulkomaailmasta, sekä mahdollisuus hyödyntää kesäisin vuoristolaidunten luonnonvaroja, vaikuttivat siihen, että karjanhoidosta ja erityisesti sikataloudesta kehittyi tärkeä toimeentulonlähde. Sikoja pidettiin yleensä kaikilla tiloilla, ja omavaraisuuden varmistaminen edellä kuvatuissa olosuhteissa oli mahdollista, koska sikoja voitiin ruokkia orgaanisella jätteellä, maatalouden sivutuotteilla (kaalinvarret, nauriit ja muut juurikkaat, vahingoittuneet omenat) ja metsistä saatavalla ravinnolla (kastanjat, tammenterhot, luonnonvarainen kasvillisuus), joita kaikkia oli runsaasti tarjolla alueella.

Sen vuoksi sikatalouden harjoittaminen jatkui. Kelttiläisrotuisten sikojen ominaisuudet soveltuivat hyvin maaseudun tarjoamien voimavarojen hyödyntämiseen. Myöhemmin tilalle tulivat tuottavammat valikoidut eläimet, jotka eivät kuitenkaan pysty korvaamaan alkuperäisen kelttiläisrodun merkitystä talousjätteen kierrätyksessä. Kasvatusmenetelmät ovat kehittyneet, ja nykyisin näiden sikojen lihaa käytetään ”Chosco de Tineon” valmistukseen; maantieteellisellä alueella lihotettujen sikojen liha on silti edelleen kaikkein arvostetuinta kyseisen tuotteen valmistuksessa.

Tämä erityinen makkaratuote oli peräisin alueelta, jolla raaka-ainetta oli hyvin saatavilla, ja se kehittyi myös paikallisiin olosuhteisiin sopeutettujen tuotantomenetelmien tuloksena.

Sääoloista johtuva ilman korkea suhteellinen kosteus ja talvikauden eristyneisyys ovat vaikuttaneet erityisten säilytysmenetelmien kehittymiseen. Savustus on tässä tapauksessa soveltuva säilöntä- ja kuivausmenetelmä. Alun perin käytettiin piikkiherneen puuta, koska pensasta esiintyi alueella runsaasti ja sen käyttö auttoi säästämään muita, niin ikään kotoperäisiä lehtipuulajeja, joita on sittemmin ryhdytty käyttämään yhä enemmän niiden muun kysynnän vähetessä. Pieniä erityisvivahteita lukuun ottamatta nämä puulajit antavat tuotteelle samankaltaisen aromin ja maun kuin piikkiherne.

Savustus tapahtuu edelleen käsiteollisten menetelmien mukaan, mutta tulta ei enää sytytetä perinteisesti suoraan maalle, vaan nykyisin käytetään hiilipannuja tai muita siirrettäviä laitteita, joita kutsutaan savustuslaatikoiksi. Kattoon kiinnitettyihin tankoihin tai telineisiin (carros) ripustettujen Choscos-makkaroiden annetaan savustua vähintään kahdeksan päivän ajan savustuskammioissa.

Savustuksen jälkeen makkarat kuivataan. Tältä osin on syytä mainita tiettyjen alueen kylien karjapaimenet, jotka saivat elantonsa yleensä karjanhoidosta ja jotka muuttivat perheensä ja karjansa (siat mukaan luettuina) kanssa vuoristoon huhtikuun ja lokakuun väliseksi ajaksi. Tällöin he ottivat mukaansa myös choscos-makkaroita nautittavaksi laiduntamisalueella, jonka korkeassa ilmanalassa ne saivat erityisen viimeistelykäsittelyn kuivaamalla. Siinä tapauksessa, että vuoristolaitumelle ei siirrytty, makkarat kuivattiin erityisissä hyvin tuuletetuissa rakennelmissa (hórreos); nykyisin kuivaaminen tapahtuu vähintään kahdeksan päivän ajan tiloissa, joissa on hyvä ilmanvaihto, kunnes saavutetaan haluttu kosteuspitoisuus.

5.2 Tuotteen erityisyys:

”Chosco de Tineo” on sianlihatuote, joka valmistetaan yksinomaan sian etuselästä ja kielestä leikatuista paloista, maustetaan, täytetään käsin siansuoleen, savustetaan ja kuivataan. Tämä valmistustapa antaa tuotteelle erityisominaisuudet, jotka erottavat sen muista makkaratuotteista. Leikkauspinnassa erottuvat selvästi valmistukseen käytetyt lihapalat. Lihaa ei saa jauhaa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

”Chosco de Tineon” erityisominaisuudet johtuvat siankasvatukseen erikoistuneen alueen luonnonoloista ja erityisestä valmistusmenetelmästä, joka puolestaan on seurausta toisaalta sateisesta ilmastosta ja pinnanmuodostuksesta, joka pitää kylät eristyksissä muusta maailmasta tietyn ajan vuodesta, ja toisaalta korkealaatuisista raaka-aineista valmistetun tuotteen erityisyydestä, minkä vuoksi sitä nautitaan usein erityisesti merkittävien tilaisuuksien yhteydessä.

Sikojen teurastamisen yhteydessä saatavien tuotteiden joukossa choscos-makkaroiden valmistus on tapa, joka on erityisen tiiviisti sidoksissa rajattuun maantieteelliseen alueeseen. Se on siirtynyt sukupolvelta toiselle säilyttäen käsiteollisen luonteensa, ja tuotteen vankasta maineesta kertovat sekä kuluttajien arvostus että erilaiset kirjalliset lähteet.

Obonan (Tineo), Corias en Cangasin (Nancea) ja Belmonten luostareiden asiakirjoissa sekä kaupunkien ja seurakuntien antamissa säännöissä on säilynyt viittauksia sikatalouden merkitykseen alueella. Maarekisterin (Catastro de Ensenada) mukaan alueen sikakanta oli 1700-luvulla suurin koko Asturiassa. Octavio Bellmunt ja Fermín Canella mainitsevat vuonna 1897 ilmestyneessä teoksessaan ”Asturias”, että sikatalous oli huomattava tulonlähde, ja tietosanakirja ”La Gran Enciclopedia Asturiana” (Gijón 1980) ja J. E. Lamuño korostavat Tineon viikoittaisten porsasmarkkinoiden merkitystä.

Alueen sianlihavalmisteiden osalta on pantava merkille, että Tineon tuotteet ovat nykyisin kaikkein tunnetuimpia, ja erityisesti Tineon choscos-makkarat ovat koko alueen merkittävin gastronominen tuote. Octavio Bellmunt ja Fermín Canella viittaavat 1800-luvun lopussa ilmestyneessä teoksessaan ”Asturias” Valdésin kunnan makkarateollisuuteen, ja 1900-luvun alussa Tineoon perustettiin makkaratehdas ”La Asunción”.

Nimen ”chosco” alkuperä on epävarma. José Ántonio Fidalgo esittää, että se olisi johdettu latinankielisestä sanasta ”luscus”, joka merkitsee yksisilmäistä, lähes sokeaa. Se on peräisin Lounais-Asturian (Tineo, Allande, Cangas del Narcea jne.) paikallisesta murteesta (bable). Keskiajalla Tineo käsitti Cabruñana en Salasin ja Leitariegosin välisen vuoristoalueen, ja siihen kuului myös nykyinen Cangas del Narcea, joka 1800-luvulle asti tunnettiin nimellä ”Cangas de Tineo”.

Kronikoitsija Claudio Zardaín mainitsee vuonna 1920 teoksessaan ”En Remembranzas de antaño y hogaño de la villa de Tineo” choscos-makkarat, joita hän maisteli paikallisessa San Roque -juhlassa.

Teoksessaan ”Guía del buen comer español” vuodelta 1929 Dionisio Pérez (salanimellä Post-Thebussem) viittaa chosco-makkaraan ja toteaa sen olevan tyypillinen ruokalaji Tineossa San Roque -juhlan aikana.

Teoksessaan ”Guía de Productos de la Tierra” (Madrid 1998) Lucas Pallarés mainitsee, että chosco on alueen karjapaimenten kehittämä arvostettu tuote.

Myös maatalous-, kalastus- ja elintarvikeministeriön EU:n rahoittaman Euroterroirs-hankkeen puitteissa julkaisemassa Espanjan perinteisten tuotteiden luettelossa tuote yhdistetään Tineon alueeseen, mistä juontaa juurensa myös sen nimi ”Chosco de Tineo”.

Tuotteen fysikaalisten ja aistinvaraisten ominaisuuksien, joihin sen maine perustuu, säilymistä tarkkaillaan säännöllisesti. Tuotteen ominaisuuksiin liittyvät vaatimukset ja analyysien tulokset on esitetty tämän asiakirjan 3.2 kohdassa, ja niiden on säilyttävä muuttumattomina.

Paikallislehdistössä kerrotaan vuosittain ”Chosco de Tineolle” omistetuista juhlista ja gastronomisista tapahtumista.

Eritelmän julkaisutiedot:

(Asetuksen (EY) N:o 510/20006 5 artiklan 7 kohta)

(1) EUVL L 93, 31.3.2006, s. 12.